กรมอนามัย เผยผลสำรวจกลุ่มนักเรียน รับรู้ผลกระทบโรค COVID-19 กว่าร้อยละ 90 ตระหนักใส่หน้ากากอนามัยและล้างมือ
กรมอนามัย เผยผลสำรวจกลุ่มนักเรียน รับรู้ผลกระทบโรค COVID-19 กว่าร้อยละ 90 ตระหนักใส่หน้ากากอนามัยและล้างมือ พญ.พรรณพิมล วิปุลากร อธิบดีกรมอนามัย เปิดเผยผลสำรวจออนไลน์เรื่องการรับรู้ของประชาชนเกี่ยวกับโรคติดเชื้อไวรัสโคโรนา 2019 ในกลุ่มนักเรียนในเขตกรุงเทพมหานคร 12,345 คน แบ่งเป็นกลุ่มนักเรียนอายุต่ำกว่า 15 ปี 7,691 คน และกลุ่มนักเรียนอายุ 15-21 ปี 4,654 คน พบว่า ร้อยละ 74 รับรู้ว่าตนเองเป็นกลุ่มเสี่ยงต่อโรคติดเชื้อไวรัสโคโรนา 2019 และคิดเห็นว่าตลาดคือ จุดเสี่ยงมากที่สุด รองลงมาคือ สนามบิน โรงพยาบาล และห้างสรรพสินค้า นอกจากนี้ ร้อยละ 90.8 รับรู้เรื่องการใส่หน้ากากอนามัย เพื่อช่วยลดความเสี่ยงการติดโรค และร้อยละ 95.7 รับรู้ว่าการล้างมือบ่อยๆ ด้วยน้ำและสบู่ หรือใช้แอลกอฮอล์เจล สามารถลดความเสี่ยงติดโรคได้ โดยส่วนใหญ่ ร้อยละ 85.9 มีการล้างมือหลังออกจากบ้าน จึงต้องรณรงค์อย่างต่อเนื่องกันต่อไป ทั้งนี้ แนะการล้างมือควรทำตาม 7 ขั้นตอนการล้างมือที่กรมอนามัยเผยแพร่ การล้างมือด้วยน้ำต้องใช้สบู่ร่วมด้วย เพราะตัวที่ฆ่าเชื้อไม่ใช่น้ำแต่เป็นสบู่ หากใช้เจลแอลกอฮอล์ให้ดูเปอร์เซ็นต์แอลกอฮอล์ที่ 70 เปอร์เซ็นต์ ผู้มีสุขภาพดีเมื่อต้องไปอยู่ในสถานที่ผู้คนหนาแน่นใส่หน้ากากอนามัยทำจากผ้าก็เพียงพอต่อการป้องกันเชื้อไวรัสโคโรนา 2019 เพราะเชื้อมากับละอองฝอยน้ำมูก น้ำลาย ไม่ได้ลอยอยู่ในอากาศ